﻿ NOTE DE LECTURĂ UN GHID EUROPEAN DE ÎNGRIJIREA SĂNĂTĂŢII,  CU RĂSPUNSURI SOCIALE LA PROBLEMELE 1 DROGURILOR IOAN MĂRGINEAN Centrul European pentru Monitorizarea Drogurilor şi a Dependenţei de Droguri (EMCDDA) a publicat în anul 2017 (Luxembourg Publication Office of the European Union) lucrarea cu titlul de mai sus, urmărindu-se să se prezinte un cadru de dezvoltare a răspunsurilor sociale şi de îngrijirea sănătăţii în legătură cu problematica drogurilor. Prin conţinutul său, volumul se adresează decidenţilor naţionali, planificatorilor şi practicienilor din domeniu. Totodată, publicul în general şi cu atât mai mult persoanele potenţial utilizatoare şi cele care sunt deja în această situaţie sunt atenţionate asupra pericolelor drogurilor, cum se poate preveni debutul de consum, precum şi căile de urmat pentru stoparea comportamentelor de consum, tratamente şi recuperarea stării de sănătate şi a unui statut adecvat. În cadrul lucrării la care facem trimitere, se au în vedere identificarea problemelor care apar în cazul tipurilor particulare de utilizare a drogurilor, răspunsurile la nevoile grupurilor implicate şi inițierea acţiunilor efective în Europa. În consecinţă, pe lângă analize de situaţii, pe bază de date, se furnizează şi un ghid de acţiune, cu sublinierea bunelor practici pentru combaterea consumului de droguri, tratamentul şi recuperarea utilizatorilor, avându-se în vedere strategiile EMCDDA şi ale Agenţiilor Naţionale Antidrog. Mai exact, se au în vedere anumite niveluri structurale: european, naţional, regional, local şi servicii. La rândul lor, demersurile realizate se diferenţiază pe câte cinci secţiuni: definiţii, explicaţii şi descrieri; evidenţe, ghiduri, bune practici; evidenţierea temelor importante; implicaţii pentru politici şi practici; alte surse de informare (p. 11). Prin demersul de faţă nu ne propunem să facem referiri la întreaga bogăţie de informaţii din lucrare, de altfel, unele din acestea sunt foarte specializate, ci mai degrabă vom exemplifica importanţa acestei opere ştiinţifice deosebit de utilă cunoaşterii şi acţiunii pentru prevenirea folosirii drogurilor şi recuperarea consumatorilor. Adresa de contact a autorului: Ioan Mărginean, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. 1 Health and Social Responses to drug problems. A European Guide. CALITATEA VIEŢII, XXIX, nr. 1, 2018, p. 100–102 2 UN GHID EUROPEAN DE ÎNGRIJIREA SĂNĂTĂŢII 101 Aşa, de exemplu, pentru dezvoltarea unor răspunsuri adecvate la problematica drogurilor, se consideră că aceste măsuri trebuie să se bazeze pe o serie de principii, cel mai important fiind respectarea drepturilor omului, inclusiv dreptul la un cât mai înalt standard de sănătate fizică şi mentală. La rândul lor, dezvoltarea şi implementarea răspunsurilor la problema drogurilor presupun trei etape esenţiale: „identificarea naturii problemei drogurilor vizate; selecţia intervenţiilor cu potenţial efectiv de a trata problemele și implementarea, monitorizarea şi evaluarea impactului acestor intervenţii” (p. 13). Se fac aici referiri şi la strategiile naţionale în domeniul drogurilor. Cele mai multe ţări au în vedere numai consumul de droguri ilicite, în timp ce altele, printre care şi România, includ, pe lângă acesta şi alte tipuri de consum dăunător, cum sunt alcoolul şi tutunul, iar un număr mai restrâns de ţări se referă şi la domenii precum consumul de medicamente, dopajul în sport, jocurile de noroc. Consumul de droguri se dovedeşte atât de periculos încât „decesul prin supradoză este o cauză majoră de mortalitate la bărbaţi de vârsta 25−35 de ani” (p. 21). Intervenţiile prin răspunsuri specifice se constituie prin urmărirea a cel puţin unul din şapte obiective: prevenirea tinerilor de a începe consumul de droguri; întârzierea vârstei de începere a acestuia; prevenirea utilizatorilor experimentali de a deveni utilizatori permanenţi; să ajute oamenii să renunţe la utilizarea drogurilor; de a reduce consumul la persoanele care utilizează droguri; a creşte nivelul de înţelegere socială a persoanelor consumatoare (p. 22). Aşa cum se precizează în lucrare, costul acţiunilor de răspuns la drogurile ilicite este important şi trebuie avut în vedere. Se indică faptul că cheltuieli efectuate, estimate pentru ultimii 10 ani, variază, pe ţări, între 0,014 la 0,5% din Produsul Intern Brut, iar cheltuielile de reducere a cererii se situează între 23% şi 83% din cheltuielile publice efectuate în domeniu (p. 25). Un loc aparte se acordă diferitelor tipuri sau modele de utilizare a drogurilor, inclusiv infecţiilor asociate cu practicarea injectării şi răspunsurile diferenţiate de tratament. Cât priveşte grupurile particulare, care trebuie avute în vedere, pentru a se răspunde mai bine nevoilor, acestea sunt: persoanele adulte cu consum de opioide (numărul lor fiind în creştere, ca şi vârstă), femeile cu probleme cu drogurile, noii migranţi, refugiaţii şi cei care cer azil; tineri vulnerabili; membrii adulţi ai familiilor cu probleme legate de droguri (p. 97). De asemenea, sunt evidenţiate particularităţile intervenţiilor în funcţie de locaţie: închisori şi în sistemul justiţiei criminale; viaţa de noapte; festivaluri şi alte întâlniri recreaţionale; locurile de muncă, şcoli, universităţi şi comunităţi locale (p. 129). În ultimul capitol (al cincilea) sunt incluse elemente de suport pentru succesul implementării programelor şi se referă la dezvoltarea unor sisteme şi parteneriate eficiente, monitorizarea şi evaluarea activităţilor. 102 IOAN MĂRGINEAN 3 Lucrarea se încheie cu referire la ceea ce trebuie întreprins în viitor pentru a se răspunde la problematica drogurilor în Europa, avându-se în vedere impactul noilor tehnologii, al globalizării şi dezvoltările internaţionale în sferele politicii, ale socialului şi demografiei (p. 177). Se impune, astfel, constituirea bazelor cu evidenţe şi utilizarea lor în beneficiile sistemelor de răspuns şi a parteneriatelor cu menţinerea concentrării pe pericolele create de consumul de droguri, inclusiv decesele; identificarea de noi domenii de politici pentru explorare şi acţiune; asigurarea flexibilităţii şi a răspunsurilor în timp la fenomenul complex reprezentat de droguri. În fine, mai menţionăm şi faptul că informaţii de mare interes pot fi obţinute accesând site-ul http://www.emcdda.europa.eu/responses-guide. 